Úradný vestník L 019 , 24/01/1975 S. 0001 - 0002

Fínske špeciálne vydanie: Kapitola 3 Zväzok 6 S. 0042

Grécke špeciálne vydanie: Kapitola 03 Zväzok 11 S. 0158

Švédske špeciálne vydanie: Kapitola 3 Zväzok 6 S. 0042

Španielske špeciálne vydanie: Kapitola 03 Zväzok 8 S. 0072

Portugalské špeciálne vydanie Kapitola 03 Zväzok 8 S. 0072



Nariadenie Rady (EHS) č. 154/75 z 21. januára 1975 o zriadení registra pestovateľov olív v členských štátoch vyrábajúcich olivový olej RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva a najmä na jej článok 43, so zreteľom na návrh Komisie, so zreteľom na stanovisko Európskeho parlamentu, keďže na účely získavania informácií potrebných na určenie potenciálnej výroby olív a olivového oleja spoločenstva a na zlepšenie fungovania systému pomoci spoločenstva pre olivový olej sa požaduje od členských štátov založenie registra o pestovaní olív; keďže na zabezpečenie toho, že register sa zostaví vo všetkých príslušných členských štátoch rovnakým spôsobom, musí sa vymedziť minimum informácií, ktoré majú byť v ňom uvedené; keďže na podporu zriadenia registra je potrebné prijať opatrenie na financovanie potrebných operácií prostredníctvom pridelením na tieto činnosti časti pomoci výrobcom, ustanovenej v nariadení Rady č. 136/66/EHS [1] z 22. septembra 1966 o vytvorení spoločnej organizácie trhu s olejmi a tukmi, naposledy zmenenom a doplnenom nariadením (EHS) č. 1707/73 [2]; keďže na tento istý účel je potrebné prijať opatrenie pre náležité operácie, ktoré sa majú vykonávať po etapách; keďže je navyše vhodné prijať opatrenie, aby sa na týchto činnostiach podieľali príslušní predstavitelia obchodných a záujmov, PRIJALA TOTO NARIADENIE: Článok 1 1. Členské štáty vyrábajúce olivový olej zriadia v súlade s týmto nariadením register pestovateľov olív, ktorý bude obsahovať všetky poľnohospodárske podniky pestujúce olivy na svojich územiach. 2. Register musí poskytovať tieto informácie o každom podniku: a) do dvoch rokov od nadobudnutia účinnosti tohto nariadenia najmenej: - celkovú výmeru, na ktorej sa pestujú olivy, spolu s údajmi z katastra o parcelách, ktoré ju tvoria, - celkový počet olivovníkov, b) do šiestich rokov od nadobudnutia účinnosti tohto nariadenia: - mená vlastníkov každej parcely, - pomer špecializovaných a zmiešaných plôch, na ktorých sa pestujú olivy, - rozdelenie olivovníkov podľa odrôd, - používaný systém pestovania, - vek stromov a stav pestovania a výroby, - počet stromov, ktoré sú zavlažované. 3. Register sa aktualizuje v pravidelných intervaloch. Článok 2 Príslušní predstavitelia obchodných záujmov sa môžu podieľať na činnosti agentúr poverených zriadením registra pestovateľov olív. Článok 3 1. Príslušné orgány producentského členského štátu, ktoré sú zodpovedné za vyplácanie pomoci podľa článku 10 nariadenia č. 136/66/EHS, znížia pri realizácii platieb výšku tejto pomoci o: a) 1 % za hospodársky rok 1973/74; b) 5 % za hospodársky rok 1974/75. 2. Výsledné zrazené čiastky sa použijú na financovanie zriadenia registra pestovateľov olív. Financovanie sa riadi pravidlami pre výdavky podľa článku 2 a článku 3 nariadenia Rady (EHS) č. 729/70 [3] z 21. apríla 1970 o financovaní Spoločnej poľnohospodárskej politiky, naposledy zmeneného a doplneného nariadením (EHS) č. 2788/72 [4]. Podrobné pravidlá pre uplatňovanie tohto odseku sa v prípade potreby prijmú podľa postupu ustanoveného v článku 13 uvedeného nariadenia. Článok 4 Producentské členské štáty informujú Komisiu v pravidelných intervaloch o dosiahnutom pokroku vo zriaďovaní a aktualizácii registra pestovateľov olív. Článok 5 Podrobné pravidlá pre uplatňovanie tohto nariadenia sa prijmú v súlade s postupom ustanoveným v článku 38 nariadenia č. 136/66/EHS. Článok 6 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 21. januára 1975 Za Radu predseda M. A. Clinton [1] Ú. v. ES 172, 30.9.1966, s. 3025/66. [2] Ú. v. ES L 175, 29.6.1973, s. 5. [3] Ú. v. ES L 94, 28.4.1970, s. 13. [4] Ú. v. ES L 295, 30.12.1972, s. 1. --------------------------------------------------